बेनीपट्टी(मधुबनी)। शिलान्यास के चार वर्ष गुजर जाने के बाद भी धकजरी के बजरंग चौक से भैरव स्थान को जोड़ने वाली सड़क का निर्माण नहीं हो पाया है। पथ की सर्किंणता एवं असमान्य गड्ढों के कारण हो रहे जलजमाव से लोगों में विभाग व जनप्रतिनिधियों के खिलाफ आक्रोश गहराता जा रहा है। जो कभी भी आन्दोलन का रुख कर सकता है। स्थानीय लोगों की माने तो इस पथ के निर्माण कराने के लिए कई बार प्रयास किए गए, लेकिन हर बार राशि के अभाव के कारण सड़़क का निर्माण नहीं हो पा रहा है। स्थानीय मोहन झा, राजू झा, राजीव कुमार, मो. सुलेमान समेत कई लोगों ने बताया कि वर्ष-2014 में वर्तमान सांसद हुकुमदेव नारायण यादव के द्वारा बड़े ही तामझाम से बजरंग चौक पर सड़क निर्माण का आधारशीला रखा गया, लेकिन उक्त आधारशीला का बोर्ड बर्बाद हो कर पुनः नया बोर्ड लटक गया, लेकिन सड़क का निर्माण अब तक नहीं हो पाया है। ग्रामीणों ने बताया कि गत वर्ष सीएम के धकजरी कार्यक्रम से पूर्व स्थानीय लोगों ने जिलाधिकारी से सड़क निर्माण की बात रखी तो संबेदक के द्वारा सड़क पर मिट्टीकरण कर चुनिंदा जगहों पर रोड़ा-पत्थर गिराए गए, लेकिन सीएम के जाते ही पुनः मुषको भवः की स्थिति उत्पन्न हो गयी है। गौरतलब है कि उक्त सड़क का निर्माण नाबार्ड योजना के तहत करीब 69 लाख की लागत से कराया जाना था। सड़क निर्माण नहीं होने से लोगों की समस्या अंतहीन हो गयी है। बारिश के मौसम में स्थिति इस कदर खराब हो जाती है कि आपात काल की स्थिति होने पर भी चार पहिया वाहन मुहल्लें में प्रवेश नहीं कर पाते है। सड़क के दोनों भागों में अतिक्रमण किए जाने के कारण वाहन का टर्न कराना भी मुश्किल हो गया है। स्थानीय लोगों ने पुनः जिला प्रशासन से तत्काल सड़क निर्माण कराने की मांग की है।